Етхуанэ къыдэкIыгъуэм фыкъыщеджэ
Дунейм къытехьащ литературэ-художественнэ, жылагъуэ-политикэ «Iуащхьэмахуэ» журналым и къыкIэлъыкIуэ къыдэкIыгъуэр — 2019 гъэм и етхуанэ (сентябрь — октябрь) номерыр.
Журналым и жьантIэр ялъысащ тхакIуэ Къэрмокъуэ Мухьэмэд-рэ усакIуэ Тхьэгъэзит Зуберрэ — Къэрмокъуэр къызэралъхурэ илъэс 90, Тхьэгъэзитым и ныбжьыр илъэс 85-рэ ирикъуащ. Япэ напэкIуэцIхэм укъыщоджэ Къэрмокъуэ Мухьэмэд и гъащIэмрэ и гуащIэмрэ къэзыгъэлъагъуэ тхыгъэ кIэщIым, абы и IэдакъэщIэкIхэм илъэс зэхуэмыдэхэм хужаIа псалъэ гуапэхэм, «Щихухэр иджыри мэкI» и роман цIэрыIуэм щыщ пычыгъуэм. КъыкIэлъыкIуэр филологие щIэныгъэхэм я кандидат Хьэвжокъуэ Людмилэ «Лъэпкъым и гум къипсэлъыкI усакIуэ» зыфIища и тхыгъэращ, Тхьэгъэзитым теухуауэ. «Хэтми — япэ къэса жьакIуэр Хэку джэгуакIуэу къыщIэмыкI. Тхьэм и лIыкIуэмэ усакIуэр, Лъэпкъым и гум къопсэлъыкI» сатырхэр, Зубер и усэм къыхихар, эпиграф зыхуэхъуа тхыгъэм гъэхуауэ и гугъу щещI Тхьэгъэзитым и зэфIэкIым, и зэчийм, и усыгъэм хэлъ щхьэхуэныгъэхэм. Людмилэ итхахэр щIагъэбыдэми ярейщ Зубер къэзыцIыхуу, и ныбжьэгъуу, лэжьэгъуу щытахэм илъэс зэхуэмыдэхэм къыхужаIа псалъэ гуапэхэм, и сурэтхэм, и IэдакъэщIэкI усэ купщIафIэхэм.
«Прозэ» рубрикэм щIэтщ Журт Биберд и «Унагъуэ» романым щыщ пычыгъуэр. Абы и пэщIэдзэр еплIанэ къыдэкIыгъуэм тетащ, мы номерым абы щыпещэ.
НэщIэпыджэ Замирэ и публицистикэ тхыгъэщ «Лъэпкъыр зыдэбжьы-фIэ махуэшхуэ» фIэщыгъэм щIэтыр, Адыгэхэм (шэрджэсхэм) я махуэр (фокIадэм и 20-р) зэрагъэлъэпIам теухуар.
Философие щIэныгъэхэм я доктор, профессор, КъБР-м щIэныгъэмкIэ щIыхь зиIэ и лэжьакIуэ Унэж Кашиф пасэрей адыгэхэмрэ алыджхэмрэ я щэнхабзэм триухуа и тхыгъэшхуэр щIэныгъэ мыхьэнэ ин зиIэщ, ар куэдым щIэщыгъуэ зэращыхъунум шэч хэлъкъым. Ар щIэтщ «ЛIэщыгъуэхэм я лъэужь» рубрикэм.
КъБАССР-м щIыхь зиIэ и артисткэ, Кавказ Ищхъэрэм ГъуазджэхэмкIэ и къэрал институтым и егъэджакIуэ Бэгъуэтыж Светланэ псэлъэгъу гъэщIэгъуэнщ (ар сэ згъэунэхуащ. — И. З.), гу къабзэ зиIэ цIыхущ, зи лэжьыгъэм хуэIэижьщ. Абы теухуа и гукъэкIыжхэмкIэ, и гупсысэхэмкIэ, и хъуэпсапIэхэмкIэ къыщыддэгуашэ тхыгъэщ журналым и «Культурэ» Iыхьэр къызэIузыхыр.
Абы къакIэлъокIуэ Адыгэ Республикэм гъуазджэхэмкIэ щIыхь зиIэ и лэжьакIуэ, режиссёр, сценарист, продюсер ЕмкIуж Андзор теухуа тхыгъэр, Адыгейм щIыхь зиIэ и журналист НэщIэпыджэ Замирэ и IэдакъэщIэкIыр. Фызэрыщыгъуазэщи, 2019 гъэр Театрым и илъэсу ягъэуващ. Абы хуэгъэпса тхыгъэхэр илъэсым и кIуэцI-кIэ журналым иратыну абы и лэжьакIуэхэм ящIа мурадым къыпызы- щэщ «Лъэпкъ культурэм и хъумапIэ» фIэщыгъэр зиIэ интервьюр. Замирэрэ Андзоррэ я зэпсэлъэныгъэр щIэщыгъуэ хъуащ, Андзор и дуней тетыкIэмрэ и лэжьыгъэмрэ, и дуней еплъыкIэмрэ и гупсысэхэмрэ наIуэу уи нэгу къыщIегъэувэ.
КъыкIэлъокIуэ «IуэрыIуатэ» Iыхьэр. Абы дыкъыщоджэ «Жэмыхъуэжь Сэтэней яфIехь», «Сэтэнейрэ уанащIэмрэ», «Сэтэней и гъыбзэ», «Нэсрэн», «Хьэмрий», «Нарт хабзэ» хъыбар кIэщIхэм. Сабийхэм яхухэха напэкIуэцIхэм иуващ Перро Шарль и «Яжьэгуащэ, е Хрусталь туфлъэ цIыкIу» таурыхъыр, тхакIуэ, усакIуэ цIэрыIуэ Нало Заур адыгэбзэм къригъэзэгъар. Ар цIыкIухэм яфIэгъэщIэгъуэныну, таурыхъыр нэIурыт зыщI сурэту абы хэгъэувахэм дихьэхыну дыщогугъ.
Журналыр зэхуещIыж куэд дэзыхьэх, зыпэплъэ псалъэзэблэдзым. МызыгъуэгукIэ ар псалъэжьу зэхэлъщ.
ИСТЭПАН Залинэ,
«Iуащхьэмахуэ» журналым
жэуап зыхь и секретарь.
